b'\n_START_ARTICLE_\nPaper Towns (film)\n_START_SECTION_\nHandling\n_START_PARAGRAPH_\nQuentin \xc2\xabQ\xc2\xbb Jacobsen er en ten\xc3\xa5ringsgutt som snart skal slutte p\xc3\xa5 high school og begynne p\xc3\xa5 college. Han har v\xc3\xa6rt forelsket i barndomsvennen og naboen Margo Roth Spiegelman siden de var sm\xc3\xa5 og oppdaget et lik sammen. N\xc3\xa5 har de imidlertid vokst fra hverandre, og p\xc3\xa5 skolen de g\xc3\xa5r p\xc3\xa5 henger Quentin med nerdene, mens Margo er med den popul\xc3\xa6re gruppen - men f\xc3\xb8lelsene hans for henne best\xc3\xa5r fremdeles. Men en natt banker Margo plutselig p\xc3\xa5 vinduet hans og vil ha ham med p\xc3\xa5 et revansjeoppdrag mot eks-kj\xc3\xa6resten sin, som han etterhvert overtales til \xc3\xa5 bli med p\xc3\xa5._NEWLINE_Men etter nattevandringen forsvinner Margo plutselig den neste dagen, og etter noen dager blir det klart at hun er savnet. Hun har stukket av f\xc3\xb8r, og hverken foreldrene eller politiet er nevneverdig bekymret. Quentin finner imidlertid spor som det kan se ut som at Margo har lagt igjen for ham, og som kanskje kan tyde p\xc3\xa5 at hun i verste fall er d\xc3\xb8d. Sammen med vennene Ben, Radar, Lacey og Connie, legger han derfor ut p\xc3\xa5 reise for \xc3\xa5 finne henne. Men jo dypere inn i mysteriet Quentin kommer, jo mer viskes hans perfekte bilde av Margo ut, og han blir stadig mer usikker p\xc3\xa5 hvem og hva han egentlig ser etter.'